정조 1년
丁酉九月十九日巳時。上御熙政堂。大臣備局堂上。引見入侍時。領議政金尙喆。左議政鄭存謙。右議政徐命善。兼禮曹判書蔡濟恭。行知中樞府事具善復。行戶曹判書鄭弘淳。吏曹判書李徽之。行司直張志恒。刑曹判書鄭光漢。行司直李漢膺。吏曹參判徐浩修。校理李儒慶。左副承旨鄭民始。假注書李宗燮。事變假注書張志顯。記事官林錫喆徐龍輔。以次進伏訖。尙喆存謙命善曰。日間聖體。若何。上曰。一樣矣。尙喆曰。王大妃殿氣候。何如。上曰。安寧矣。尙喆曰。惠慶宮氣候。何如。上曰。安寧矣。上曰。今見北伯狀啓。則咸鏡道又被水災。昨年大饑之餘。誠甚憫然矣。尙喆曰。誠然矣。人物別無渰死之患。是則甚幸。而人家。或有漂沒處。此則依江原道例。被災人民等處。還穀身布。一體停退。似好矣。上曰。依爲之。尙喆等曰。今日兩司諸臺。旣不入來。故臣等廟謨外。先有所區區仰達者矣。近日臺啓之所爭執者。旣出於一國共公之議。則殿下固當次第允從。而至於禶之孥籍事言之。禶旣置法之後。其妻之自在應坐。卽是祖宗朝已行之例。而尙今置之於京輦。其可曰國有法乎。此不可以恩愛之私。有所容貸。速賜處分。宜矣。上曰。何忍如法乎。上曰。扈衛廳權罷之後。本廳軍官之分屬軍門。終未便當。何以區處。則爲好耶。尙喆曰。臣意。則永爲革罷。似好矣。上曰。累千名武士。一朝革罷。豈不可惜乎。命善曰。名雖累千。俱是烏合之類。實不足惜矣。上曰。予意則專屬於兵曹。似好矣。尙喆曰。臣等。難於區處。不得已分屬軍門。而今承聖敎。事甚便好矣。上曰。將臣之意。何如。志恒等曰。今若付之兵曹。則在兵曹。便成一廳。在渠輩。亦有依歸之所。果甚便好矣。上曰。依別付料例。付之兵曹似好。而卿等。消詳爲之。可也。尙喆曰。日昨兵判。自闕歸家之路。政府下隷之醉倒街上者。捉付捕廳。翌朝使其將校決棍云。旣有勿禁帖。則此與無端犯夜有異。而若以巡檢爲名。卽地決棍。則容有可據。旣已經宿之後。不有進來之例規。任自推治。有損朝體。不可無警。兵曹判書金鍾秀。從重推考。何如。上曰。依爲之。尙喆曰。捕校通符事。不可不一番稟定矣。本兵之長。苟有警責之事。推治捕校。事體當然。而至於通符一款。旣有先朝受敎。故向來兵判之往復捕將後治罪。臣等以爲得體。今番則。直令解牌而決棍云。前後處事。終涉矛盾。此事宜有一定之式矣。上曰。此非更爲定式者。先朝下敎。旣甚丁寧。則兵判。似無不知之理矣。從重推考。可也。出擧條尙喆曰。臣等以統帥狀啓中均役事。與均堂。有所相議者。今欲仰達。均堂洪國榮。使之入侍。似好矣。上曰。都承旨入侍。賤臣。承命出來。與都承旨洪國榮偕入進伏。尙喆曰。日昨以統營弊瘼狀啓。草記回啓事。伏承下敎。而未及消詳。有難率易覆奏。今方持入統制使前後兩度啓本矣。槪此變通之論。非爲該營之近漸凋弊。實出於營下軍民接濟之道。而若使右沿漁稅。還屬統營。則不但均廳事目之有所掣礙。畢竟海民之歸怨國家。亦豈細故也。反復商確。終未得善策。而朝於賓廳。均堂洪國榮所論說者。在均廳無所害。在統營有所利。此最有見。正好受用。下詢後處之。何如。上曰。均堂。次次陳達。可也。弘淳曰。漁稅之屬之統營。巨鎭軍民。有蒙利之幸。均廳稅納。無減縮之患。豈非京外兩便之幸。而均稅事目中。不許營邑之關涉漁政。專爲海民失業之慮也。苟有善策。可以變通。使事目不至變改。海民不至失業。則臣亦不必一向持難矣。國榮曰。均廳所遵者事目。不可違越。統營所靠者漁利。亦當顧念。臣意。則諸處漁場中。必有民力不逮而廢棄處。魚産昔無而今有處。又必有案付外。可設箭簾處。此則使統制使。從實査報於廟堂。然後廟堂商量。以爲決給於統營。則均廳事目。別無大段掣礙。統營軍民。亦有別般蒙利之道。自廟堂。爲先下問於綂制使後。處之。何如。上曰。將臣中。曾經統帥之人。亦爲陳達。可也。志恒曰。臣卽爲遞歸。未能詳知。而水勢變遷。必有可合設箭處。或有廢棄可復處。然似不至多矣。上曰。禮判之意。何如。濟恭曰。臣於此事。曾有所陳達。今不可變改前見。而若果有曾前簾條之民力。有所不及。廢棄可惜者。及均廳案付之外。有可以新設處。而自統營。自備物力以爲聊賴軍民之資。則均役節目。不至大段違越。而在統營。亦可爲一分捄弊之道。事甚便好矣。尙喆曰。以此出擧條。分付統制使。箭簾之可以復設處。可以新設處。修成冊報備局。以爲稟處之地。而擧行形止。使之具由狀聞。何如。上曰。依爲之。出擧條尙喆曰。此東萊前府使柳戇狀啓也。以爲對馬島主。自江戶還島。依前例。問慰譯官堂上堂下各一人。預爲差出。待護行裁判倭出來。卽爲入送。而舊島主平義蕃身死。弔慰書契。各張成出。依康熙壬午年例。兼付以送事。令廟堂稟處。而島主告還差倭。漂到長木浦時。因巨濟府糧米之未卽繼給。長木鎭使令。下倭輩。三日拘留於倭船下粧中。而該鎭別將崔重文。爲護行差員。掩其所失。諱而不報。萬萬寒心。當該別將罪狀。亦令廟堂稟處爲請矣。島主還島後。問慰譯官之差送。舊島主弔尉書契之兼付。俱是舊例。令該院該曹。擧行之意。分付。而至於倭人之拘執我國鎭隷。實爲無前莫大之變怪。此路一開。後弊難言。不可以本事之或屬微細。而有所闊略。令東萊府使。嚴飭本府訓別。曉諭此狀於館守倭處。其所作梗之倭人。摘發重究於彼我人所見處。以爲大懲日後之道。而當初生頉。專由於巨濟府糧米之不卽繼給。則不善責應之罪。在所難免。當該府使李章漢。先罷後拿。長木鎭使令爲倭人所拘囚。而該別將崔重文。身爲護送差員。初不能檢察禁制。末乃畏罪掩諱。論其罪狀。不可以罷拿薄勘而止。別將崔重文。其被拘之使令。爲先一竝嚴囚於東萊府。待其責諭狀聞回下。依法重繩。以嚴邊禁。雖以漂倭船領護事言之。加德僉使金光宇。多大浦僉使李熤。其所擧行。多有緩忽顚錯之失。烏在其重邊情之意乎。竝先罷後拿。何如。上曰。依爲之。統帥之該邑守令邊將。初不論罪。大是矇然。緘辭從重推考。可也。出擧條尙喆曰。此江華留守李福源狀啓也。以爲司僕北一場。移屬本府。每年稅穀五十石。收納本寺事。請令廟堂稟處矣。牧場之前後劃屬於本府者。不爲不多。今於還給代土。推出宮房之後。本寺之不欲空失。其勢國然。至於收稅分納之請。終未免苟艱。右相方帶本寺提調。下詢處之。何如。上曰。下本寺稟處。可也。出擧條尙喆曰。訓戎僉使鄭宇璧。以其殘鎭善賑之褒。有善地守令陞差之特敎。方除通津府使。而邊鎭替代之際。將致歲暮。畿邑災年。有不可屢朔曠任。今姑改差。何如。上曰。改差。可也。出擧條尙喆曰。冬至使行陳奏一款。已有定奪。而考見從前陳奏時事例。則又有緣由別咨。先爲成送之事。今亦依此擧行乎。上曰。依爲之。出擧條尙喆曰。式年試官之望。雖與增別試有異。未通淸之混擬。終涉不察。禮曹判書蔡濟恭。推考。何如。上曰。依爲之。出擧條。尙喆曰。今番頒赦時。大小無故之人。何可不盡參乎。堂下侍從無軍銜者。一竝權付軍銜。使之入參。何如。上曰。依爲之。出擧條濟恭曰。景慕宮薦新物種中。一種之分定於兩道者。旣承考例更稟之敎。故取考前例。則薦新物種。例皆以一種。疊定於兩道矣。上曰。然則不必疊定。只以一道擧行。可也。弘淳曰。若只以一道爲定。如有未及之患。則莫重薦新。事體如何。故當初以一種。疊定兩道者。本意有在。宗廟薦新之規。自來如此矣。上曰。宗廟則依前擧行。景慕宮則只以一道磨鍊。可也。濟恭曰。頃以各陵位田事。有後日次對稟定之命矣。卽今秋事方急。及期釐正。有所指揮然後。各陵擧行。似無愆期窘遠之患。故敢此仰達矣。上曰。與戶判消詳。草記稟處。可也。出擧條濟恭曰。長生殿。爲莫重梓宮奉安處。而臣於奉審時見之。則正殿幾盡頹圮。至於東支西撐之境。不可不急時變通。故敢達矣。上曰。何以爲之則爲好耶。尙喆曰。雖難改建。仍舊重修。似好矣。上曰。財力有出處乎。尙喆曰。年前爲其改修。使之出賣本殿西下庫。無用板材。若干立矣。板價五百兩。其時自本殿。送置於戶曹。尙今留在。此可補用。而其數零星。不可以此了其重修之役。聞今西下庫退板。積置甚多。就其中限百餘立出賣。則庶可以不費戶曹之力。而自能修改矣。弘淳曰。五百餘兩。果自本殿送來。尙今留在於度支矣。上曰。禮判與戶判。相議爲之。可也。弘淳曰。因執義任觀周上疏。各宮房柴場。令該曹稟定事。命下矣。各宮房柴場之勿許疊受。載在於續大典。今亦依此釐正。只以一處折受之地。似好矣。上曰。後日更爲入奏。可也。弘淳曰。各貢物。未有有所受而無所納。獨歸厚署貢物。例受柩材十部。價米二百石。而每年進排。多不過一二部。或有全然無進排之年。遺在至於千餘石之多。公物之空中消耗。極甚無名。溯考遺在。令貢人徵納。則當納之數。比元貢賣買之價。不啻倍蓰。故貢人輩。乞免徵納。自願退去。凡貢物之可以釐革。而難於着手者。以時貢人失業之爲可矜故也。今者貢人。無辭退去。則其所變通。都無可礙。若革其署而減其貢。賜與柩材。以元折定一部二十石之價。直給其家。本署郞官職掌。只禮葬時加定官一事。而繕工官員。旣有禮葬官出去者。使之兼行加定之役。似爲便當。時帶郞官之作散。亦爲可念。似有區處之道。事係沿革。下詢大臣處之。何如。上曰。卿等之意。何如。尙喆曰。當初設署之時。名以歸厚二字者。意豈不美。而在朝家無實用。在貢人爲痼弊。革罷之論。臣亦無他見矣。存謙曰。此署當罷之議。臣亦與聞。而臣意。與領相同矣。命善曰。此亦汰冗官之一端。臣無異議矣。上曰。依爲之。出擧條上曰。歸厚署時任郞官。不過殘蔭冷武。而本署權罷之後。郞官之無故作散。誠甚可矜。自銓曹。從速區處。可也。善復曰。宮墻外巡邏之路。當爲急先變通。故臣於日前。承命摘奸時見之。則村舍之有礙於路傍者。不得已可毁處。間或有之。此則令戶曹。給價撤去。似好矣。上曰。依爲之。上曰。龍虎營。旣已議定於桂山洞。則移設之道。似當趁速擧行矣。尙喆曰。誠然矣。上曰。龍虎營移設之後。上闕龍虎營。則全然廢棄乎。濟恭曰。自本曹。似當守直矣。上曰。近日有兵判率眷於龍虎營。則可得除弊之議。此果何如。尙喆曰。兵判異於他軍門大將。自爾數遞。率眷一款。似難行之矣。濟恭曰。兵判若有率眷之例。則兵曹勢難支保矣。雖以鋪陳器皿之屬言之。送舊迎新之際。自致毁破。必至於難繼之慮矣。尙喆曰。禮判言是矣。上曰。似然矣。上曰。軍門大將。若使之率眷。以處於闕外信地則。何如。濟恭曰。國家凡事。慮貴深遠。擁重兵大將之晝夜居處於宮墻至近之地。有非深遠之慮。此則決不可爲矣。尙喆存謙命善曰。逆禶孥籍。三司之啓。尙未蒙允。此雖出於有所不忍之聖意。王法國體。有不容一日寬貸。而此等緣坐之絶島安置。自有祖宗朝已行之例。殿下。豈可以私恩。一向靳持乎。亟賜處分。斷不可已矣。上曰。何忍如法。然則出置可也。尙喆等曰。趙濟泰之獨蒙全釋。尙在京輦。揆以獄體。終失太寬。聖上雖以年老。有或曲恕。而關係至重。臺啓方張。決不可以此容貸。趙濟泰爲先邊遠定配。何如。上曰。邊遠定配。可也。出擧條上曰。逆家奴屬。雖不足責。而至於今番逆賊。非比尋常。雖僕隷賤流。擧皆同謀。則不可循例處之。皆於絶島。永屬公賤。而五部所逮囚者。竝移刑曹。自刑曹押付。可也。上命退諸臣以次出。